陆游
临别成都帐饮万里桥赠谭德称
成都城南万里桥，芦根苹末风萧萧。
映花碾草钿车小，驻坡蓦涧青骢骄。
入门翠径绝窈窕，临水飞观何迢嶢。
判无功名著不朽，惟仗诗酒宽无聊。
迎霜早已足雉兔，微冷便欲思狐貂。
喜看缕脍映盘箸，恨欠斫蟹加橙椒。
坐中谭侯天下士，龙马毛骨矜超遥。
乌犀白紵谪僊样，但可邂逅不可招。
今年一战馘余子，风送六翮凌青霄。
美人再拜乞利市，醉墨飞落生蛟绡。
我衰於世百无用，十年不趁含元朝。
华缨肯傍萧飒鬓，宝带那束龙锺腰。
祝君好去事明主，日望分喜来渔樵。
游谈引类亦细事，寄酒且解相如消。